**Canllawiau ar Brosesau Marcio**

Paratowyd y canllawiau hyn i gynorthwyo Athrofeydd wrth bennu a gweithredu prosesau marcio sydd fwyaf priodol i’w Rhaglenni Astudio. Dylid darllen y canllawiau hyn ar y cyd â Phennod 7 ‘Asesu: Rhaglenni a Addysgir’ yn y *Llawlyfr Ansawdd Academaidd.*

**Dewis proses farcio**

Dylid ystyried a ddylai’r holl waith a asesir yn ffurfiol ar lefelau penodol o fewn rhaglen gael eu marcio trwy’r un broses. Lle asesir deunydd o wahanol fathau ar lefel arbennig mewn rhaglen, gall fod yn briodol mabwysiadu prosesau marcio gwahanol. Dylid penderfynu ar y broses farcio ar lefel y modwl a dylai fod yn briodol i’r ddisgyblaeth.

Dylai Cyfarwyddwyr Academaidd fel rheolwyr llinell sicrhau bod y dewis o farcwyr ar gyfer yr holl ddyletswyddau marcio yn bodloni safonau ansawdd addysgu derbyniol. Yn y cyd-destun hwn dylid ystyried addasrwydd staff i wasanaethu fel marcwyr yn ofalus. Dylid neilltuo dyletswyddau i farcwyr sy’n gyson â’u profiad â’u galluoedd.

**Meini prawf ar gyfer dewis y broses farcio**

Mae’r canlynol yn rhai o’r meini prawf y dylid eu cymryd i ystyriaeth wrth benderfynu ar fodel marcio priodol:

1. natur y deunydd sy’n cael ei asesu: er enghraifft, a yw’n waith ysgrifenedig neu’n fath gwahanol o gyflwyniad; a yw’r deunydd yn ansoddol neu’n feintiol;  a yw’r marcio’n gofyn am farn yr arholwr neu’n gofyn iddo gadarnhau ffeithiau gwrthrychol yn unig; a gyflwynir y deunydd mewn traethodau neu mewn atebion rhifiadol; a yw’r cwestiynau a’r atebion wedi’u strwythuro neu beidio; a yw’r cwestiynau yn rhai amlddewis neu yn rhai agored; a yw’r asesiad yn cynnwys cwestiynau byr, ar wahân neu gwestiynau sy’n ymdrin â maes eang; a yw’n flaengar neu’n fwy traddodiadol.
2. lefel astudio’r modwl: mae pwysigrwydd ail farnau gwrthrychol yn cynyddu wrth i amser dyfarnu’r dosbarth gradd terfynol agosáu;
3. ystyriaethau’n ymwneud ag adnoddau: e.e. capasiti staff; niferoedd myfyrwyr; dyddiadau cau;
4. pwysiad credyd y darn unigol o waith sy’n cael ei farcio;
5. y dull asesu: arholiad confensiynol; gwaith arall a asesir megis traethodau, prosiectau, astudiaethau achos, gwaith ymarferol, portffolios, seminarau, profion llafar, cyflwyniadau, gwaith unigol neu waith grŵp;
6. y gofynion penodol yn gysylltiedig â normau disgyblaeth.

**Diffiniadau**

Mae’r diffiniadau sy’n dilyn wedi’u mynegi yn nhermau gwaith ysgrifenedig, a bydd angen eu haddasu i fodloni gofynion dulliau eraill o asesu megis gwaith ymarferol, profion llafar, cyflwyniadau, a.y.b.

* ***Cymedroli Mewnol***

Mae’r marciwr yn marcio ac yn anodi’r gwaith yn llawn. Rôl y cymedrolwr yw sicrhau bod y marcio’n briodol, gan arfer barn broffesiynol ynglŷn ag a yw’r broses farcio wedi bod yn deg, yn briodol ac yn unol â meini prawf asesu'r modwl. Mae gofynion y broses gymedroli wedi’u nodi ym mharagraffau 7.8 (5) (i)-(iv) y *Llawlyfr Ansawdd Academaidd*.

* ***Ail farcio***

Mae’r marciwr cyntaf yn anodi’r gwaith ac mae’r ail farciwr yn marcio’r gwaith gan wybod y wybodaeth hon. Weithiau cynghorir neu gofynnir i ail farcwyr beidio â rhoi ystyriaeth i’r marciau cyntaf wrth benderfynu ar eu marciau eu hunain, neu gellir gofyn iddynt ddatrys y gwahaniaethau yn y marciau ym mhob achos, neu o fewn ystodau, fel rhan o’u cyfrifoldebau ail farcio.

* ***Marcio dwbl dall***

Nid yw’r marciwr cyntaf na’r ail farciwr yn gwneud anodiadau o unrhyw fath ar y gwaith sy’n cael ei farcio. Mae’r ddau arholwr yn cofnodi eu marciau a’u sylwadau ar wahân ac wedyn yn cymharu’r marciau ac yn datrys y gwahaniaethau er mwyn cytuno ar farc. Yna gall y marciau sydd wedi’u cytuno a’r sylwadau gael eu rhoi ar y gwaith a/neu ffurflen asesu briodol. Gall hyn fod yn ddull priodol o asesu traethawd hir.

* ***Timau marcio***

Efallai y bydd angen sawl marciwr i rannu’r marcio ar gyfer grwpiau mawr o fyfyrwyr. Mae’n hollbwysig bod y marcwyr i gyd yn defnyddio’r meini prawf asesu yn yr un modd a bod strategaeth asesu yn ei lle ar gyfer hyn. Dylai’r tîm ddechrau, er enghraifft, gyda sampl o sgriptiau a mynd trwy broses o farcio dwbl dall, cyn trafod y marciau a roddwyd gan bob arholwr ar gyfer pob sgript a dod i gytundeb ynghylch unrhyw wahaniaethau. Gellid gweithredu unrhyw rai o’r modelau uchod i’r un graddau gydag arholiadau confensiynol neu waith arall a asesir. Gydag addasiadau, gellid cymhwyso’r modelau a ddisgrifir uchod i asesiadau anysgrifenedig yn ogystal. Er enghraifft, mae dau neu fwy o arsyllwyr yn marcio gwaith ymarferol yn annibynnol ar ei gilydd yn cyfateb i farcio dwbl.

**Datrys gwahaniaethau rhwng marcwyr**

1. Rhaid i unrhyw wahaniaethau yn y marciau a ddyfarnwyd gael eu datrys.
2. Pa ddull bynnag o farcio a ddefnyddir, dylid datrys y gwahaniaethau yn y marciau a ddyfarnwyd gan y ddau farciwr drwy ddulliau trafod. Rhaid cofnodi’r broses a ddilynwyd er mwyn cytuno ar farc terfynol yn ofalus fel y gall yr arholwr allanol ddilyn y broses honno.
3. Nodir y broses ffurfiol ym mharagraff 7.8 (4) (iv) y *Llawlyfr Ansawdd Academaidd.*

**Gwaith Grŵp ac Asesu**

* ***Egwyddorion Cyffredinol***

1. Mae’r Brifysgol yn cydnabod arwyddocâd addysgol gweithio ar y cyd ac mewn grwpiau fel elfen hanfodol o ddysgu ac addysgu disgyblaethau penodol yn effeithiol.
2. Mae’r Brifysgol hefyd o’r farn fod y gallu i weithio’n effeithiol gyda phobl eraill yn sgil trosglwyddadwy allweddol, a fyddai’n fanteisiol i’r holl raddedigion.

* ***Dull Cyflwyno***

1. Nid yw’r gallu i weithio fel aelod effeithiol o dîm o reidrwydd yn sgil cynhenid i bob myfyriwr. Rhaid integreiddio methodoleg ar gyfer arfer o’r fath o fewn unrhyw brosiect lle mae gan fyfyrwyr y gallu i effeithio ar brofiad dysgu eu cymheiriaid.
2. Rhaid egluro gofynion unrhyw brosiect o ran gweithio fel grŵp yn glir i’r holl fyfyrwyr.
3. Dylai tiwtoriaid, gan ddefnyddio eu crebwyll academaidd a bugeiliol, greu grwpiau y tybir y byddant er budd addysgol gorau’r garfan gyfan o fyfyrwyr.
4. Dylid annog myfyrwyr i weithio gydag amrywiaeth o gydweithwyr dros gyfnod eu rhaglen.
5. Dylai tiwtor y modwl / goruchwyliwr y prosiect fonitro proses y prosiect yn ofalus, er enghraifft trwy ddulliau megis tiwtorialau rheolaidd, sesiynau arsylwi, cyfarfodydd grŵp a gofnodir, a gweithdrefnau hunanasesu ac asesu cymheiriaid.
6. Yn achos myfyrwyr sy’n amharod i gymryd rhan fel y cytunwyd, ac mewn modd derbyniol, rhaid cael cosbau tryloyw y gellir eu gorfodi ar eu cyfer. Gallai’r rhain gynnwys tynnu’r myfyriwr allan o brosiect grŵp os yw ei ymddygiad a/neu’i agwedd ef/hi yn amharu’n gyson ar y dysgu a wneir gan eraill yn y grŵp.

* ***Asesu gwaith grŵp***

Dylai’r asesiad sy’n gysylltiedig ag unrhyw brosiect grŵp allu gwahaniaethu bob amser rhwng cyrhaeddiad myfyrwyr unigol trwy gyfrwng natur tasgau’r prosiect neu’r meini prawf asesu. Ymhellach, mae’n ofynnol yn ôl adran 7.8 (1) (ii) y *Llawlyfr Ansawdd Academaidd* y ‘dyfernir marciau i fyfyrwyr fesul unigolyn beth bynnag yw natur y dasg asesu’.